《送林伯虎 其二》
宋代·赵汝燧

玑衡占东南，老人方昭回。明庭聚耆德，公难卧蒿莱。

行行出东门，丹心趋玉阶。雪棹乘兴尔，云岫何心哉。

了却济世缘，应念金石台。天街跃马馀，就访孤山梅。

和靖有两鹤，他日骑归来。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。